laion/Wikipedia-Exotic huggingface dataset:
יונתן מילר

יונתן מילר (נולד ב-17 ביוני 1959) הוא מוזיקאי ישראלי. מנגן במגוון גדול מאוד של כלי נגינה, בהם כינור, מנדולינה, קלרינט, מפוחית, חליל, חלילית, קונטרבס, ומיני משרוקיות. היה חבר בהרכבים המצליחים "כמו צועני", "הפונדקאים", ו"הופה היי". מילר נולד בלונדון וגדל בארצות הברית, בניו יורק. החל ללמוד נגינה בכינור בגיל צעיר ועם השנים החל לנגן מוזיקה יהודית וקאנטרי. עלה לישראל ב-1981, לאחר סיום לימודים באוניברסיטה בניו יורק. במהלך שהותו בישראל הקליט והופיע עם אמנים רבים, כדוגמת שולי נתן, סוזי מילר, סמיר שוקרי, מירל רזניק, מורן מגל, ויוסי לב, ובמשך תקופה קצרה הופיע עם שלמה בר ו"הברירה הטבעית" בתוכניתם 'ברכת הלבנה'. ניגן עם להקת "הפונדקאים" מסוף שנת 1981 ועד לשנת 2002, עת התפרקה הלהקה. בסוף שנות ה-1980 עזב את הלהקה באופן זמני לטובת השתתפות בהרכבים המצליחים "כמו צועני" ו"הופה היי" יחד עם יגאל בשן ועוזי חיטמן, ובשנת 1991 השתתף בקדם אירוויזיון 1991, כחלק מההרכב "להקת שיר" שהגיע למקום השלישי עם השיר "כל שנה". מילר הופיע ב"הופה היי" מספר שנים עד שחזר ל"פונדקאים". לאחר פירוק "הפונדקאים" ייסד עם שותפו ללהקה, שי טוחנר, להקת קאנטרי רוק בשם "הטוחנים" (The Grinders), שהתפרקה בשנת 2004. זמן מה לאחר עזיבתו את ישראל, הצטרף מילר ל"קרקס השמש" (Cirque Du Soleil) והופיע בו במשך למעלה משנה. בשנת 2013 שב לישראל, לאחר 9 שנים בארצות הברית. בעשור השלישי של המאה ה-21 הוא מופיע במסגרת הרכבים שונים כגון "הבינבטרון", "הדמעות" ו"שי טוחנר וחברים". בנוסף, מילר הופיע בהצגה "רביזור" בתיאטרון יידישפיל, כמחליף של אדם מדר. בחודש מרץ 2023 הופיע מילר, עם הרכב שכלל נגנים נוספים, בהופעה חד-פעמית של הזמרת- הרוקרית ליבי הארט בקפה סילו. מדיה וקבצים בנושא יונתן מילר בוויקישיתוף יונתן מילר, ברשת החברתית פייסבוק יונתן מילר, באתר MusicBrainz (באנגלית) יונתן מילר, באתר Discogs (באנגלית) יונתן מילר, דף שער בספרייה הלאומית יונתן מילר, באתר MOOMA (בארכיון האינטרנט) מאיה כהן, צומת מילר, ישראל היום, 31 בדצמבר 2009
תרבות גרמניה המזרחית

התרבות בגרמניה המזרחית הייתה שילוב של לאומיות גרמנית עם עקרונות הריאליזם הסוציאליסטי. תחומים שונים של תרבות כמו ספרות, ציור, מוזיקה וקולנוע נשלטו על ידי המדינה ומפלגת האיחוד הסוציאליסטי. השלטונות מנעו כניסת "תרבות מנוונת" (מוזיקה מנוונת, אמנות מנוונת) ולעומת זאת עודדו תרבות "אנטי-פשיסטית" וקומוניסטית. התרבות שימשה במידה רבה ככלי של המדינה להפיץ את האידאולוגיה הסוציאליסטית והקומוניסטית ופחות לביטוי האישי. כחלק מהלאומיות המזרח גרמנית, הייתה ציפייה מזמרים לשיר בגרמנית כדי לרומם את התרבות הגרמנית, אך ברבות השנים הותר מעט הרסן וניתן היה לשיר בשפות אחרות. שירים רבים שחוברו עסקו בהאדרת השיטה הקומוניסטית ומפלגת האיחוד הסוציאליסטי ששלטה במדינה. יוצרים שחיברו שירים המבקרים את המשטר נרדפו קשות על ידי השטאזי. לעומתם, יוצרים שחיברו שירים המרוממים את המשטר זכו לטיפוח ופרסום מצד השלטונות. זמרים ששרו שירים עם ביקורת מרומזת כלפי המשטר נרדפו קשות בשנות ה-50 אך לקראת סוף שנות ה-60 גדל מעט החופש. מוזיקה קלאסית טופחה מאוד, דוגמה לכך היא העובדה שבגרמניה המזרחית היו 50 תזמורות במדינה של כ-17 מיליון איש. תיאטרון, כמו שאר ענפי התרבות שימש לפאר את המדינה, הקומוניזם ואת מפלגת האיחוד הסוציאליסטי. בתחילה, הושפע הקולנוע מברטולט ברכט, שהחזיר וקידם אומנים אנטי פשיסטיים רבים. לאחר מכן התפתחה תעשיית תיאטרון בראשות שחקנים ממעמד הפועלים. על אף הליברליזציה התרבותית המוגבלת של שנות ה-70 ערקו אומנים מגרמניה המזרחית עקב הצנזורה המכבידה. אומנים אחרים ניסו לעסוק בתיאטרון לא בברלין המזרחית בירת המדינה, אלא בערים קטנות יותר. תעשיית הקולנוע במדינה הייתה אקטיבית במידה רבה. תעשייה זו נשלטה על ידי מונופול הסרטים DEFA (ראשי תיבות של Deutsche Film-Aktiengesellschaft). הסרטים צולמו ברוח הריאליזם הסוציאליסטי ועסקו לרוב בשינוי שעברו הפועלים, ממצב של דיכוי תחת הרייך הישן או גרמניה הנאצית לשגשוג תחת השלטון הקומוניסטי החדש. רבים, כמו "ארנסט תלמאן", היו בעלי טון תעמולתי ודידקטי. במשך השנים סטו לפעמים מהמדיניות הרשמית אך לא חצו את גבול הביקורת על השלטונות. הקולנוע המזרח-גרמני היה נתון לפיקוח פוליטי הדוק: ב-1965, כשתמה ההפשרה של חרושצ'וב עם עלייתו של ליאוניד ברז'נייב, השתנו גם הרוחות בוועד המרכזי של מפלגת האיחוד הסוציאליסטי. שנים-עשר סרטים שנחשבו ליברליים מדי נאסרו באחת, וצונזרו עד לנפילת החומה. סרטים אלה נודעו בשם "סרטי מרתף" או "סרטי ארנב" (על שם אחד המפורסמים שבהם, "הארנב הוא אני"' שהביע ביקורת כלפי מערכת המשפט). מעט סרטים זרים יובאו בהתאם לרגולציות הנוקשות של המשטר הקומוניסטי. טלוויזיה הייתה כלי תעמולה חשוב בגרמניה המזרחית. שידורים החלו במהלך שנות ה-50 של המאה ה-20. מתחילת השידורים ועד סופם בין התוכניות המרכזיות הייתה "אקטואל קאמרה" - תוכנית חדשות יומית. תרבות גרמניה אוסטלגיה מדיה וקבצים בנושא תרבות גרמניה המזרחית בוויקישיתוף אבנר שפירא, הקסם המזרח גרמני, באתר הארץ, 13 באוגוסט 2009
פטון (טנק)

פטון הוא הכינוי שניתן לסדרת טנקים אמריקאית, שיצורה החל בשנות ה-40 המאוחרות של המאה ה-20 ונמשך עד לשנות ה-80 של המאה ה-20. הטנקים נקראים על שם הגנרל ג'ורג' פטון. טנקי הפטון שירתו בצבאות רבים בכל העולם, וגרסאות מתקדמות של הטנקים משרתות עד היום. במשך שנים היה הפטון הטנק המוכר והנמכר ביותר במערב. טנקים רבים מדגמי פטון השונים שירתו בצה"ל תחת השם מגח. M46 פטון M47 פטון M48 פטון M60 פטון
Sixpence None the Richer (אלבום)

Sixpence None the Richer הוא אלבומה השלישי של הלהקה האמריקאית Sixpence None the Richer, אשר יצא ב-22 בנובמבר 1997. האלבום כולל את השיר Kiss Me, אשר הופיע גם בפסקול של סרט הקולנוע "יש לה את זה" וכן באחד מפרקי סדרת הנעורים המצליחה דוסון קריק, זכה להצלחה רבה והביא ללהקה חשיפה רבה ברחבי העולם. באלבום להיט נוסף - גרסת כיסוי לשירה של להקת The La's‏ - There She Goes. לי נאש - זמרת מאט סלוקום - גיטרה, צ'לו, כלי נגינה אחרים שון קלי - גיטרה דייל בייקר - תופים ג'סטין קארי, כריס דונוהיו - בס טום הווארד - פסנתר פיל מדיירה - אורגן האמונד דייוויד דייווידסון, פיטר היירקה, אנטואן סילברמן - כינור מידע על האלבום Sixpence None the Richer באתר MusicBrainz האלבום Sixpence None the Richer באתר Discogs
יוחנן מזרחי

רבי יוחנן מזרחי, מגדולי רבני תימן בסוף המאה ה-16 ותחילת המאה ה-17. מחבר פירוש "המזרחי" על הש"ס (משנה ותלמוד). נראה כי שמו האמיתי היה רבי זכריא החלפוני, אך הוא כינה את שמו "יוחנן מזרחי", יוחנן כהודאה לה' על שחננו בבנים ונענה לתפילותיו, מזרחי כנראה על שם מקום מגוריו שנקרא "מדנח" שבארמית הוא מזרח. חי בערים מדנח וגרמא, שניהם באזור העיר רדאע. באחד משירי ההודאה לה' על שזיכהו בבנים הוא מתפלל שיהיו תלמידי חכמים וכך הוא כותב: לעולם יהיו גורסים לאנ"ך והגדות וכל הקונדריסים, ומתניתין ותוספות ורבא ותוספתא לחיבור הקרסים, מלומדים יהו תלמוד שנים אשר כולם בחכמתם בלוסים, ירושלימי ובבלי והרי"ף והרא"ש ופרש"י והרמב"ם יחוסים. ר' יוחנן מזרחי חיבר פירוש הלכתי על המשנה והתלמוד, משערים שהיה זה חיבור על כל הש"ס (משנה ותלמוד), וממנו שרד רובו של החיבור. שם החיבור בכללותו נקרא "מזרחי". עיקר החיבור מבוסס על הלכותיו של הרמב"ם במשנה תורה. יש מסכתות שכל פירוש המזרחי מבוסס על הרמב"ם ואף במסכתות ששילב בהן פוסקים נוספים, עדיין השפעתו של הרמב"ם היא המכרעת. מעבר למלאכת ההעתקה, רגיל המחבר לשנות בנוסח ההלכות לבאר בקצרה להחסיר ולהוסיף לאורך כל חיבורו. יש דמיון מה במגמה בין המזרחי לבין "שלטי הגיבורים" הידוע, ואכן בחלק ניכר מחיבור המזרחי נחלק החיבור לשתי כותרות משנה הנקראות "שלטי הזהב" ו"טירת כסף". גדולי חכמי תימן במאה ה-17, רבי יחיא בשירי ורבי יצחק ונה מזכירים אותו בחיבוריהם, דבר המעיד על פרסומו ועל גדלותו בעיני בני דורו. גם גדול רבני תימן במאתיים השנים האחרונות, המהרי"ץ, מצטט את המזרחי בפסקיו, אך נראה כי לא ידע את שם המחבר. בשנת ה'תשנ"ז, 1997, הוציא לאור בפעם הראשונה הד"ר משה גברא את פירוש המזרחי למסכתות ברכות ופסחים, אולם זהו רק חלק קטן מתוך חיבור רב היקף שעדיין נשאר בכתב יד. ד"ר משה גברא, מבוא למשנה ותלמוד עם פירוש המזרחי, התשנ"ז 1997. יוחנן מזרחי, דף שער בספרייה הלאומית
טלבו

המונח "טלבוט" מפנה לכאן. אם הכוונה למשמעות אחרת, ראו טלבוט (פירושונים). טלבו (Talbot) הייתה חברת רכב צרפתית שהחלה דרכה כחברה בריטית ליבוא מכוניות מצרפת. היא התמזגה בשנות ה-80 עם חברת פיג'ו. החברה נוסדה ב-1903 כחברה ליבוא מכוניות מתוצרת Clément-Bayard הצרפתית. מתחילת 1905 החברה ייבאה את מכוניותיה תחת השם קלימנט-טלבו (Clément-Talbot). החברה הקימה את מפעלה בלונדון ויצרה חלפים ומכוניות תחת מותג זה. בין השנים 1906-1910 יצרה החברה כ- 50 עד 60 מכוניות בחודש. במשך מלחמת העולם הראשונה נמשך שיתוף הפעולה בין החטיבה הבריטית והצרפתית, אך מ- 1919 השתלטה החטיבה הצרפתית על החברה שהפכה את שמה ל- Talbot-Darracqs. משנת 1916 יצרה החברה מספר דגמים מצליחים ביניהם הטלבו 105 שנבנתה לראשונה ב -1926. ב-1935 התמוטטה חברת Clément-Talbot, וקבוצת רוטס (Rootes) הבריטית השתלטה עליה. החטיבה הצרפתית נרכשה על ידי אנטוני לאגו ונקראה "טלבו-לאגו" ואילו החטיבה הבריטית נקראה "סאנבים-טלבו", ותחת שם זה יצרה כלי רכב עד להשתלטות של חברת קרייזלר עליה. טלבו-לאגו הצרפתית נרכשה ב-1959 על ידי סימקה. ב-1967 קרייזלר רכשה גם את החטיבה הצרפתית. ייצור המכוניות נמשך תחת השם קרייזלר, והשימוש במותג טלבו הופסק. בשנת 1978 מכר לי איאקוקה את עסקי המכוניות האירופאיים של קרייזלר לפיג'ו והשם טלבו הוחזר לשימוש על ידיה בעבור דגמי סימקה ורוטס. פיג'ו יצרה מספר דגמים תחת המותג טלבו כגון: ה-טלבו סמבה המבוססת על ה-פיג'ו 104, טלבו טגורה המבוססת על הפורד גרנדה, טלבו סולרה וטלבו הוריזון. ב- 1985 פיג'ו החליפה את הטלבו הוריזון ב פיג'ו 309 שתוכננה במקור כטלבו אריזונה. דגמי טלבו שיוצרו תחת פיג'ו יובאו לישראל בשנות השמונים וזכו להצלחה מתונה, במיוחד הדגם הספורטיבי של הסמבה שאף השתתף במרוצי ראלי. דגמי טלבוט בעידן טלבו-לאגו : טלבו בייבי טלבו לאגו ספורט דגמי טלבוט בעידן פיג'ו: טלבו 1510 טלבו אלפין טלבו אקספרס טלבו הוריזון טלבו סמבה טלבו סולרה טלבו טגורה טלבו מטרה טלבו סיטילאסטר מדיה וקבצים בנושא טלבו בוויקישיתוף
ביופסיה

בִּיּוֹפְּסִיָּה (מיוונית: בִּיוֹס βίος = חיים, אוֹפְּסִיס οψις = מבט) או דְּגִימַת רִקְמָה היא בדיקה רפואית של רקמה או תאים, ואף של איבר שלם - המוצאים מהגוף החי. בדיקת הרקמה נעשית בדרך כלל באמצעות מיקרוסקופ, ולעיתים באמצעות טכנולוגיות כימיות, אימונולוגיות, גנטיות ועוד. שיטות שונות להוצאת הרקמה: ביופסית חתך (באנגלית: Incisional biopsy) - חיתוך חלק מרקמה, כגון: ביופסיה של העור, ביופסיה של רקמת מעי הנעשית במהלך בדיקת קולונוסקופיה ועוד. ביופסית כריתה (באנגלית: Excisional biopsy) - כריתה של איבר או של גוש, כגון: כריתה של גוש חשוד בשד או של קשר לימפה. לעיתים ביופסיה כזו היא תוצאת לוואי של ניתוח, בכל ניתוח בו נכרת איבר או חלק ממנו עקב מחלה - נשלח החלק הכרות לבדיקה היסטופתולוגית. ביופסית שאיבת מחט (באנגלית: NAB = Needle aspiration biopsy או FNA = Fine needle aspiration) - שאיבת חלקי רקמה או תאים באמצעות החדרת מחט, כגון: ניקור כליה, בדיקת מח עצם, ועוד. ביופסיה נוזלית / ביופסיה לא פולשנית - ביופסיה הנעשית על ידי ריצוף דנ"א בדגימת דם של המטופל. במקרים רבים בהם המחלה איננה ידועה עדיין, או היקפה איננו ברור - נהוג לבצע ביופסיות ולבדוק אותן במהלך ניתוח. לשם כך מקבעים את הרקמה בהקפאה מהירה בשיטה המכונה Frozen Section או Cryosection. שיטה זו מאפשרת בדיקה מיקרוסקופית מיידית של הרקמות החשודות. כך ניתן לקבל החלטות מיידיות כיצד להמשיך את הניתוח על פי תוצאות אותן ביופסיות - כגון האם מדובר בגידול ממאיר או שפיר, ואם גידול ממאיר - מאיזה סוג, ומה היקף ההתפשטות שלו בגוף, וכדומה. טכניקה לשאיבת חלקי רקמה או תאים באמצעות החדרת מחט דקה לרקמה או האיבר שאותו רוצים לבדוק, ושאיבת תאים וחלקי רקמה לבדיקה מיקרוסקופית. הטכניקה בטוחה יחסית, ויכולה במקרים רבים לחסוך את הסיכונים שבניתוח, אולם לעיתים החדרת המחט עלולה לגרום לנזק כגון דימום פנימי, ולמצב נדיר בו נאלצים לבצע ניתוח לתיקון הנזק. סיבות לביצוע ביופסיית שאיבת מחט: בדיקת גוש חשוד - כדי לעמוד על טיבו; במקרה של גידול שטיבו כבר ידוע - כדי להעריך את יעילות הטיפול שניתן, או עבור בדיקות נוספות; נטילת דגימה מאיברים כמו כבד או כליה, לשם אבחון מחלות פנימיות. באזורים שונים בגוף, נהוג להשתמש בשיקוף רנטגן או באולטרה סאונד כדי לכוון את המחט בצורה נכונה אל האיבר הרצוי, מבלי לפגוע באיברים אחרים. התוכן שנשאב נבדק על ידי ציטופתולוג - פתולוג המתמחה בבדיקת תאים. לא תמיד ניתן לקבוע אבחנה לפי התאים שנשאבו, ולעיתים לא רחוקות יש צורך בביופסיה חוזרת. פתולוגיה היסטולוגיה מדיה וקבצים בנושא ביופסיה בוויקישיתוף ביופסיה, באתר אנציקלופדיה בריטניקה (באנגלית) על המילה דְּגִימַת רִקְמָה, באתר האקדמיה ללשון העברית סרטן השד מהו, באתר האגודה למלחמה בסרטן ביופסיה לא פולשנית? יש דבר כזה | אונקוטסט, באתר www.oncotest.co.il ביופסיה של בלוטת הרוק: הכנה להליך ופירוש תוצאות, באתר BEOK, ‏6 במרץ 2018 סרטן גרורתי ממקור לא ידוע, באתר האגודה למלחמה בסרטן הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
הנס צימר

הנס פלוריאן צימר (בגרמנית: Hans Florian Zimmer; נולד ב-12 בספטמבר 1957) הוא מלחין סרטים גרמני-יהודי, זוכה פרס אוסקר לפסקול המקורי הטוב ביותר לשנת 1994 ושנת 2022, פרס גראמי ופרס גלובוס הזהב בתחום המוזיקה. צימר הוא מבין מלחיני הסרטים הבולטים והידועים ביותר: יצירותיו ולחניו שימשו כפסקול לסרטי קולנוע רבים, בהם מגוון רחב של שוברי קופות בהוליווד. צימר נולד בפרנקפורט שבגרמניה המערבית לאב גרמני-נוצרי ולאם יהודייה. אמו שרדה את מלחמת העולם השנייה הודות לבריחתה מגרמניה לאנגליה בשנת 1939. הוא למד בפנימייה בינלאומית בברן, שווייץ ולאחר מכן עבר כנער לאנגליה ושם החל את הקריירה המוזיקלית שלו בנגינה על מקלדות וסינתיסייזר בלהקות "אולטרווקס" ו"הבאגלז". בשנות ה-80 החל את עבודתו המקצועית בתחום פסקולי סרטים יחד עם המלחין סטנלי מאיירס. צימר, ביחד עם הקבוצה Media Ventures שייסד, אחראי לכמה מהפסקולים הידועים ביותר בכל הזמנים. הוא הלחין מעל 130 פסקולים, חלקם בעבודה משותפת עם מלחינים נוספים. צימר נישא לוויקי קרולין ולזוג בת. ב-1992 התגרשו צימר וקרולין. צימר נישא בשנית לסוזן צימר ולהם שלושה ילדים. הוא מתגורר בלוס אנג'לס. מדיה וקבצים בנושא הנס צימר בוויקישיתוף אתר האינטרנט הרשמי של הנס צימר (באנגלית) הנס צימר, ברשת החברתית פייסבוק הנס צימר, ברשת החברתית אקס (טוויטר) הנס צימר, ברשת החברתית אינסטגרם הנס צימר, ברשת החברתית טיקטוק הנס צימר, סרטונים בערוץ היוטיוב הנס צימר, במסד הנתונים הקולנועיים IMDb (באנגלית) הנס צימר, באתר "אידיבי", מאגר הידע העברי לקולנוע ישראלי ועולמי הנס צימר, באתר AllMovie (באנגלית) הנס צימר, באתר Box Office Mojo (באנגלית) הנס צימר, במסד הנתונים הקולנועיים KinoPoisk (ברוסית) הנס צימר, באתר אפל מיוזיק (באנגלית) הנס צימר, באתר ספוטיפיי הנס צימר, באתר סאונדקלאוד (באנגלית) הנס צימר, באתר Last.fm (באנגלית) הנס צימר, באתר AllMusic (באנגלית) הנס צימר, באתר MusicBrainz (באנגלית) הנס צימר, באתר דיזר הנס צימר, באתר Discogs (באנגלית) הנס צימר, באתר Songkick (באנגלית) הנס צימר, באתר Genius הנס צימר, באתר טיידל (באנגלית) Jared Sichel, Hans Zimmer: Proud to say ‘My people’, Jewish Journal, ‏27 בנובמבר 2019 Condé Nast, A NEW MODEL GENERATION, British Vogue, ‏2006-08-29 (באנגלית בריטית) Georgia Slater April 07, 2020 12:45 Pm, Lion King Composer Hans Zimmer Files for Divorce: Reports, PEOPLE.com (באנגלית)
קשר סיגמא

קשר סיגמא (קשר σ) הוא קשר קוולנטי הנוצר בין שני אטומים, כאשר אורביטלים מתאימים שלהם, הנמצאים במישור הקשר, חופפים זה לזה. קשרי סיגמא הם הקשרים הקוולנטים החזקים ביותר, זאת בשל מידת חפיפת האורביטלים הגבוהה יחסית שלהם. קשר זה מסומן באות היוונית σ, משום שזה נוצר בדרך-כלל על ידי אורביטלי s (האות s היא מקבילה פונטית לאות σ), אם כי גם אורביטלי p ואורביטלי d עשויים ליצור קשרים מעין אלו. בשל חוזקם, קשרי סיגמא יציבים יחסית ונוטים פחות להשתתף בתגובות כימיות ביחס לקשרי פאי. קשרי סיגמא לא ייקחו בדרך כלל חלק בתגובות סיפוח אלקטרופיליות, אלא אם כן הם מצויים תחת מתח סטרי חריף המוביל לחוסר יציבות. קשר סיגמא, באתר אנציקלופדיה בריטניקה (באנגלית) ערך זה הוא קצרמר בנושא כימיה. אתם מוזמנים לתרום לוויקיפדיה ולהרחיב אותו.
EIA

האם התכוונתם ל... Electronic Industries Alliance – ארגון תעשיות האלקטרוניקה בארצות הברית Energy Information Administration – יחידת הסטטיסטיקה של מחלקת האנרגיה של ארצות הברית
קים האנטר

קים האנטר (באנגלית: Kim Hunter; ‏12 בנובמבר 1922 – 11 בספטמבר 2002) הייתה שחקנית קולנוע ותיאטרון זוכת פרס האוסקר. האנטר נולדה כג'נט קול בדטרויט, מישיגן. היא שיחקה בהפקת ברודוויי הראשונה ל"חשמלית ושמה תשוקה" (1947), בה גילמה את סטלה קוולסקי. היא גילמה את אותו התפקיד בגרסה הקולנועית משנת 1951 שביים איליה קאזאן, וזכתה עליו בפרס האוסקר ובפרס גלובוס הזהב. את תפקיד הראשון הקולנוע עשתה בדרמת האימה "הקורבן השביעי" (1943). היא הוכנסה לרשימה השחורה של הוליווד בעת תקופת המקארתיזם, דבר שמנע ממנה להופיע בסרטים בין השנים 1953–1954. בין סרטיה הגדולים, פרט ל"חשמלית ושמה תשוקה" נמנים "נבגדת: להתחתן עם זר" (1944), בו כיכבה לצד רוברט מיצ'ם, "עניין של חיים ומוות" (1946), בו גילמה את ארוסתו של דייוויד ניבן, "הכותרת - ארצות הברית" (1952), סרטו של ריצ'רד ברוקס, בו הופיע גם המפרי בוגרט, "לילית" לצידו של וורן ביטי (1964), "כוכב הקופים" (1968), בו גילמה שימפנזת מעבדה, "לילית" (1964) שביים רוברט רוסן וכמו כן הופיעה בכמה אופרות סבון, כשהמוכרת מבניהן הייתה "קצה הלילה", עליה קיבלה מועמדות לפרס אמי לסדרות יומיות ב-1980 כשחקנית הטובה ביותר. האנטר קיבלה שני כוכבים על שמה בשדרת הכוכבים של הוליווד, הראשון על תרומתה לקולנוע והשני לטלוויזיה. ב-2002, נפטרה האנטר מדום לב בניו יורק, בגיל 79. מדיה וקבצים בנושא קים האנטר בוויקישיתוף קים האנטר, במסד הנתונים הקולנועיים IMDb (באנגלית) קים האנטר, באתר "אידיבי", מאגר הידע העברי לקולנוע ישראלי ועולמי קים האנטר, באתר AllMovie (באנגלית) קים האנטר, במסד הנתונים הקולנועיים KinoPoisk (ברוסית) קים האנטר, באתר Discogs (באנגלית) קים האנטר, באתר "Find a Grave" (באנגלית) קים האנטר, באתר אנציקלופדיה בריטניקה (באנגלית)
AllMusic

AllMusic (בעבר נקרא All Music Guide או AMG) הוא אתר אינטרנט המתמחה במוזיקה. האתר מכיל בסיס נתונים מקוון של מידע על יוצרים, זמרים, אלבומים, סגנונות מוזיקליים ועוד. מאגר המידע של AllMusic נוסד ב-1991, שנים לפני ה-World Wide Web, והיה זמין לראשונה בפרוטוקול גופר. האתר עלה לרשת האינטרנט בשנת 1995. האתר מכיל מידע על: מידע בסיסי: שמות, ז'אנרים מוזיקליים, יוצרים, זכויות יוצרים, מספר המוצר וכו' מידע מפורט: סגנון, אווירה וכו' מידע מקושר: אלבומים וזמרים דומים, השפעות וכו' מידע עריכתי: ביוגרפיה, סקירה, דירוג וכו' מאגר המידע של AllMusic נוצר ונערך על ידי צוות עורכים מיומנים בלבד. רשת העורכים כוללת מעל תשע מאות מבקרי מוזיקה אשר סוקרים אלבומים ושירים, וכותבים ביוגרפיות לזמרים וללהקות. האתר מעיד על עצמו כי ברשותו מאגר השירים הדיגיטליים הגדול בעולם, הכולל שנים עשר מיליון שירים בקירוב, ובנוסף מאגר עטיפות הדיסקים הגדול בעולם, הכולל מעל לתשע מאות אלף סריקות של עטיפות. מומה AllMovie מדיה וקבצים בנושא AllMusic בוויקישיתוף אתר האינטרנט הרשמי של AllMusic (באנגלית) AllMusic, ברשת החברתית פייסבוק AllMusic, ברשת החברתית אקס (טוויטר) ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
קשר דלתא

קשר דלתא (קשר δ) הוא קשר קוולנטי אשר נוצר בין שני אטומים, כאשר אורביטלי d, הנמצאים בניצב למישור הקשר, חופפים זה לזה. קשרי δ מתאפיינים גם בחפיפה של ארבע אונות של האורביטלים, בניגוד לקשרי פאי הנוצרים מחפיפה של שתי אונות בלבד של האורביטלים. כמו כן, בקשרי דלתא ישנם שני מישורי צומת העוברים דרך גרעיני האטומים, בהם צפיפות ההסתברות למציאת האלקטרון היא אפס. השימוש באות היוונית δ לתיאור הקשר נובע מכך שבדרך כלל קשרים מסוג זה נוצרים על ידי אורביטלי d המכילים שתי אונות של ענן אלקטרונים הנמצאות משני צידי הגרעין (האות d היא מקבילה פונטית לאות δ). קשרי דלתא יכולים להיווצר באטומים גדולים המאכלסים את אורביטלי ה-d. בדרך נצפים קשרי דלתא בתרכובות אורגנו-מתכתיות והם מאפשרים לעיתים יצירה של קשרים מרובעים. ערך זה הוא קצרמר בנושא כימיה. אתם מוזמנים לתרום לוויקיפדיה ולהרחיב אותו.
רגיוסלקטיביות

תגובה כימית היא רגיוסלקטיבית אם היא נוטה להתרחש באזור מסוים במולקולה יותר מבאזור אפשרי אחר. מקור השם רגיוסלקטיביות הוא בצירוף המילים באנגלית אזור (region) ובררני (selectivity). רגיוסלקטיביות עשויה לנבוע ממנגנון התגובה, כפי שקורה בסיפוחים המתרחשים על פי כלל מרקובניקוב, או כתוצאה מהעדפה תרמודינמית של אחד מן התוצרים, כפי שקורה בתגובות אלימינציה על פי כלל זייצב. רגיוסלקטיביות חשובה ביותר בסינתזה כימית, מכוון שהיא מאפשרת קבלה של תוצר עיקרי מסוים וידוע מראש, ללא תגובות צדדיות הפוגעות ביעילות ובניצולת.
עזרא קדם (שף)

עזרא קדם (נולד ב-14 בפברואר 1965) הוא שף ומסעדן ישראלי. עזרא קדם נולד בירושלים בשנת 1965, ובה גדל. את האהבה לבישול ספג מן המטבח העיראקי של אמו וסבתו, בנות משפחת ימין. את שירותו בצה"ל עשה בחטיבת הצנחנים. לאחר הצבא למד בישול בארצות הברית תחילה בסן פרנסיסקו ב"קליפורניה קולינארי אקדמי ולאחר מכן בניו יורק ב"מכון הקולינרי הצרפתי" במקביל ללימודיו עבד במנהטן במסעדת "אליסון אנד דומיניק" של השף טום ולנטי, בעלת הגוון הפרובאנסלי. לאחר שובו לישראל עבד במשך שנתיים במסעדת "קרן" של השף חיים כהן. במהלך עבודתו שם פגש את תמר בליי, ובסוף יוני 1995 פתחו השניים את מסעדת "ארקדיה" בירושלים, בעלת גוון ים-תיכוני. כעבור שנים אחדות עזבה בליי את המסעדה וקדם המשיך לנהלה עד היום. המסעדה מציגה מטבח ארצישראלי מתוחכם בשילוב טכניקות מן המטבח הצרפתי והמטבח האיטלקי, המשתמש בחומרי גלם ישראליים בלבד, עם דגש על מוצרים מאזור ירושלים. המסעדה נבחרה כאחת מעשר המסעדות הטובות בישראל בדירוג של גו מיו ישראל, בדירוג של מבקר המסעדות של "הארץ", דניאל רוגוב, וכן בדירוג של מבקר המסעדות של "מעריב", שגיא כהן ובמדריך "מפה" למסעדות הטובות בישראל. בבעלותו של קדם שטח חקלאי בן 8–9 דונם ובו הוא מגדל כחצי מתצרוכת המוצרים של מסעדת "ארקדיה" ואת יתר הסחורה הוא רוכש מחקלאים ברחבי ישראל. קדם קנה לעצמו שם של שף ומנהל קפדן, קשוח, בלתי מתפשר ולעיתים אף קפריזי ואגרסיבי. עם זאת, צמחו תחת שרביטו במסעדה מספר שפים מובילים כמו רפי כהן ממסעדת "רפאל", מאיר אדוני ממסעדת "כתית", מנחם כץ ממסעדת "ארטישוק" ואחר-כך "1868" וירון שליו ממסעדת "טוטו". בשנת 2008 הנחה תוכנית ריאליטי בערוץ 2 בשם "המטבח" (הגרסה הישראלית של התוכנית "מטבחי הגיהנום") בה הוא בורר בצורה תחרותית שף מצטיין אשר זוכה בקבלת משרת שף במלון הרודס שבאילת. בתוכנית עתירת התקציב הוקמה במיוחד מסעדה ומטבח מודרני ומצויד בהם מתנסים המתמודדים בבישול עילי. בתוכנית נחשפה דמותו של קדם כטבח קשוח ובלתי מתפשר, שאינו מהסס לצעוק על המתמחים ולעיתים אף להעליבם. על כך נמתחה על קדם והתוכנית לא מעט ביקורת מצד מבקרים, עם זאת הצליחה התוכנית להוביל עם רייטינג של כ-21%. בשנת 2023 הפך קדם את מטבחו לכשר בכשרות צהר ובכך הפך לבין המסעדות הכשרות המובילות בארץ. קדם נשוי לקרן, מוזיקאית, ואב לשתי בנות ובן. "עזרא קדם", בתוך טלי פרידמן ואלינוער רבין, ירושלים הסיפור הקולינארי, קוראים הוצאת ספרים, 2010, עמ' 84–85. "ארקדיה", בתוך: חיליק גורפינקל, מסע קולינרי: מדריך מפה לטיולי אוכל, תל אביב, 2009, עמ' 184. מתכונים של עזרא קדם, באתר mako עזרא קדם, הישראלי היפה, באתר nrg‏, 7 באפריל 2005 מיכל פלטי המלחמה על המחבת, הארץ, 22 בפברואר 2006 גבי בר חיים, אתם תקראו לו שף והוא יקרע לכם את הצורה, באתר nrg‏, 7 במרץ 2008 שגיא כהן, כן, שף, באתר nrg‏, 11 באפריל 2008 רענן רוגל, שף עזרא קדם – התשוקה למוצרים המקומיים, באתר foodis‏, 20 בדצמבר 2008 ניב גלבוע, חסרת פשרות: ביקור במסעדת ארקדיה הירושלמית, באתר nrg‏, 1 ביוני 2009 חגית אברון, ‏טעמים מימי קדם, באתר גלובס, 8 באוקטובר 2009 יעל עופר, ימינו כקדם: ראיון חגיגי עם השף שמאחורי ארקדיה, באתר nrg‏, 30 במרץ 2010 גרדה גלזר‏, המוסד: ארקדיה הירושלמית, באתר וואלה, 26 באוקטובר 2011 ריטה גולדשטיין, גפילטע שרימפס: 17 שנה ל"ארקדיה", באתר nrg‏, 2 ביוני 2012 גוני נוי, "17 שנה זה הזוי": ארקדיה חוגגת עם טובי השפים, באתר nrg‏, 17 ביולי 2012 יותם קצור ותיקי גולן, "המטבח הישראלי נותן זווית הרבה יותר מרעננת על ישראל מאשר הדיפלומטים", באתר ynet, 23 בדצמבר 2018 CALIFORNAIN CULINARY ACADEMY FRENCH CULINARY INSTITUTE
מעלה (סימן)

המעלה, מעלות (°) היא סימן כתב המשמש לסמל "מעלה" - יחידת מידה למדידת גודל של זווית, "מעלה" - יחידת מידה למדידת טמפרטורה, "מעלה" במערכת קואורדינטות בגאוגרפיה – זאת יחידת מידה לזווית בין קו רוחב על פני כדור הארץ לקו המשווה (קו הרוחב 0°) לכוון צפון או דרום לקו המשווה מקסימום של 90° בקטבים, וגם יחידת מידה לזווית בין קו אורך על-פני כדור הארץ לקו האורך גריניץ' (קו האורך 0°) לכוון מזרח או מערב עד מקסימום 180° לכל כוון. שתי מידות אלו במעלות או גם קואורדינטות יכולות לייצג מיקום של כל נקודה על פני כדור הארץ. סימן המעלה מסמן באיטלקית גם מספר או דרגה כמו סולמית (#) בארצות הברית או סימן נומרו (№) בשאר אירופה. הסימן מוקלד על ידי AltGr+5 במקלדת עברית. כאשר הסימן מסמל זווית, לא נהוג לרשום רווח בין הסימן לבין המספר. לדוגמה: 1°, 2°, 3° וכו'. כאשר הסימן בא לציין טמפרטורה, נהוג להשאיר רווח בין סימן המעלה למספר, ולציין את סולם הטמפרטורה כאשר האות C מסמלת את סולם צלזיוס והאות F מסמלת את סולם פרנהייט, לדוגמה: 10‎ °C או 10‎ °F. כאשר מדובר במדידת טמפרטורה ביחידות קלווין, אין רושמים את סימן המעלה. סימן הקלווין, האות K, מציין כי מדובר ביחידות מידה לטמפרטורה. לדוגמה: 273.15‎ K.
הפרדוקס של גלילאו

הפרדוקס של גלילאו הוא הדגמה של תכונותיהן הלא אינטואיטיביות של קבוצות אינסופיות, שהוצגה על ידי גלילאו גליליי. גלילאו בחן את קבוצת המספרים הטבעיים. חלק מהמספרים הטבעיים, הם כאלו שיש להם שורש ריבועי שהוא מספר שלם (למשל 4,9,16 וכן הלאה). מספרים אלו נקראים מספרים ריבועיים. אולם לא כל המספרים הטבעיים הם ריבועיים, וה"רווח" בין המספרים ריבועיים הולך וגדל, ולכן לכאורה יש יותר מספרים טבעיים, מאשר מספרים ריבועיים. אולם, גלילאו הצביע על כך שלכל מספר ריבועי, ניתן להתאים מספר טבעי יחיד - השורש שלו - ואילו לכל מספר טבעי ניתן להתאים מספר ריבועי יחיד - הריבוע שלו. בצורה כזו אנחנו יכולים לסדר את קבוצת המספרים הטבעיים ואת קבוצת המספרים הריבועיים, כל מספר יחד עם הריבוע שלו:   ( 1 , 1 ) , ( 2 , 4 ) , ( 3 , 9 ) , ( 4 , 16 ) … {\displaystyle \ (1,1),(2,4),(3,9),(4,16)\dots } . על כן, לכאורה, מספרם של המספרים הטבעיים זהה למספרם של המספרים הריבועיים. הדבר נראה כסותר את העובדה הברורה, לכאורה, שיש יותר מספרים טבעיים מריבועיים. מכאן הסיק גלילאו שמושגי ה"גדול", "קטן" ו"שווה" המוכרים לנו מקבוצות סופיות אינם תקפים באותה צורה עבור קבוצות אינסופיות, וניסיון לשימוש בהם מוביל לסתירה. במאה ה-19 העניק המתמטיקאי גאורג קנטור ניסוח פורמלי לרעיונותיו של גלילאו, והראה כי ניתן לדבר על גודל של קבוצות אינסופיות במונחים של עוצמה (מספר האיברים בקבוצה). על פי גישתו של קנטור, עוצמת המספרים הטבעיים ועוצמת הריבועים שלהם אכן זהה. ריכרד דדקינד ניצל את הרעיון כדי להגדיר קבוצה אינסופית - קבוצה אינסופית היא קבוצה שיש פונקציה חד חד ערכית ועל בינה לבין תת קבוצה אמיתית שלה (ראו אינסופיות לפי דדקינד). כלומר זוהי קבוצה שניתן להתאים את כל איבריה לחלק מאיבריה בזוגות. פרדוקס גלילאו מראה כי קבוצת המספרים הטבעיים היא קבוצה אינסופית. המלון של הילברט